“หุ้นตระกูล ป.” วิ่งคึก! รับ WTI พุ่งทะลุ 76 ดอลฯ หลัง “โอเปกพลัส” เลื่อนประชุมไม่มีกำหนด
“หุ้นตระกูล ป.” PTTEP – PTT – PTTGC – OR วิ่งคึก! รับราคาน้ำมัน WTI พุ่งทะลุ 76 ดอลลาร์/บาร์เรล หลัง “โอเปกพลัส” เลื่อนประชุมไม่มีกำหนด เนื่องจาก UAE ปฏิเสธข้อเสนอขยายเวลาปรับลดกำลังผลิต
6 ก.ค. 2564

ผู้สื่อข่าวรายงานว่า ณ เวลา 10.05 น. ราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 120.50 บาท บวก 1.50 บาท หรือ 1.26% สูงสุดที่ระดับ 121.00 บาท ต่ำสุดที่ระดับ 119.50 บาท ด้วยมูลค่าการซื้อขาย 376.99 ล้านบาท
ด้านราคาหุ้น บริษัท ปตท. จำกัด (มหาชน) หรือ PTT อยู่ที่ระดับ 39.50 บาท บวก 0.50 บาท หรือ 1.28% สูงสุดที่ระดับ 39.50 บาท ต่ำสุดที่ระดับ 39 บาท ด้วยมูลค่าการซื้อขาย 226.09 ล้านบาท
ส่วนราคาหุ้น บริษัท พีทีที โกลบอล เคมิคอล จำกัด (มหาชน) หรือ PTTGC อยู่ที่ระดับ 60.50 บาท บวก 0.25 บาท หรือ 0.41% สูงสุดที่ระดับ 60.75 บาท ต่ำสุดที่ระดับ 60.50 บาท ด้วยมูลค่าการซื้อขาย 29.72 ล้านบาท
เช่นเดียวกับราคาหุ้น บริษัท ปตท. น้ำมันและการค้าปลีก จำกัด (มหาชน) หรือ OR อยู่ที่ระดับ 30 บาท บวก 0.25 บาท หรือ 0.84% สูงสุดที่ระดับ 30.25 บาท ต่ำสุดที่ระดับ 29.75 บาท ด้วยมูลค่าการซื้อขาย 81.06 ล้านบาท
 
โดยปัจจัยที่ส่งผลให้ราคาหุ้นปรับตัวเพิ่มขึ้น เนื่องจากราคาน้ำมันดิบ WTI พุ่งขึ้นทะลุแนว 76 ดอลลาร์/บาร์เรล ในการซื้อขายทางระบบอิเล็กทรอนิกส์ช่วงเช้านี้ หลังจากกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ได้ตัดสินใจเลื่อนการประชุมออกไปโดยไม่มีกำหนด เนื่องจากสหรัฐอาหรับเอมิเรตส์ (UAE) ปฏิเสธข้อเสนอการขยายเวลาปรับลดกำลังการผลิต
โดย ณ เวลา 06.41 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนส.ค. พุ่งขึ้น 1.13 ดอลลาร์ หรือ 1.50% แตะที่ 76.29 ดอลลาร์/บาร์เรล
ทั้งนี้ กลุ่มโอเปกพลัสได้ตัดสินใจเลื่อนการประชุมออกไปโดยไม่มีกำหนด เนื่องจากในการประชุมเมื่อวานนี้ (5 ก.ค.) ซาอุดีอาระเบีย และสหรัฐอาหรับเอมิเรตส์ (UAE) ยังไม่สามารถตกลงกันได้เกี่ยวกับนโยบายการผลิตน้ำมัน
โดยรายงานระบุว่า ซาอุดีอาระเบียและชาติสมาชิกโอเปกพลัสได้เสนอให้มีการปรับเพิ่มกำลังการผลิตน้ำมันรวม 2 ล้านบาร์เรล/วันตั้งแต่เดือนส.ค.-ธ.ค.2564 โดยให้ปรับเพิ่มขึ้นเฉลี่ยเดือนละ 400,000 บาร์เรล/วัน และขยายเวลาในการลดกำลังการผลิตที่เหลือไปจนถึงปลายปี 2565
ทางด้าน UAE ได้ปฏิเสธที่จะยอมรับข้อเสนอให้ขยายเวลาในการลดกำลังการผลิตที่เหลือไปจนถึงปลายปี 2565 จากกำหนดการเดิมที่จะสิ้นสุดลงในเดือนเม.ย.ปีนี้ นอกจากนี้ UAE ยังเรียกร้องให้มีการเปลี่ยนแปลงกฎเกณฑ์ในการกำหนดระดับการผลิตขั้นต่ำ โดยหวังว่าจะทำให้โควต้าการผลิตน้ำมันของ UAE เพิ่มขึ้น
อย่างไรก็ตาม การที่ UAE ยังคงปฏิเสธข้อเสนอของชาติสมาชิกรายอื่นๆของโอเปกพลัสนั้น เป็นสาเหตุสำคัญที่ทำให้การประชุมโอเปกพลัสต้องถูกเลื่อนออกไปหลายครั้ง โดยโอเปกพลัสได้จัดการประชุมตามกำหนดในวันพฤหัสบดีที่ 1 ก.ค. แต่ได้ตัดสินใจเลื่อนการประชุมออกไปเป็นวันศุกร์ที่ 2 ก.ค. เนื่องจาก UAE ได้คัดค้านข้อเสนอของที่ประชุม จากนั้นโอเปกพลัสได้จัดการประชุมอีกครั้งในวันจันทร์ที่ 5 ก.ค. แต่ที่ประชุมยังไม่สามารถตกลงกันได้และตัดสินใจเลื่อนการประชุมออกไป เนื่องจาก UAE ยังคงคัดค้านข้อเสนอ
ด้านแหล่งข่าวของโอเปกพลัสระบุว่า นายโมฮัมหมัด บาร์คินโด เลขาธิการโอเปกได้แถลงเมื่อวานนี้ (5 ก.ค.) ว่า เนื่องจากความขัดแย้งที่เกิดขึ้นทำให้โอเปกพลัสตัดสินใจยกเลิกการประชุม และยังไม่มีการตกลงกันว่าจะจัดการประชุมครั้งต่อไปเมื่อใด